9. การควบคุมภายในและการตรวจสอบภายใน

บริษัทฯ จัดให้มีระบบการควบคุมภายในที่เพียงพอกับการดำเนินการธุรกิจและมีการติดตามประเมินผล
อย่างสม่ำเสมอ
เพื่อให้ความมั่นใจว่าระบบที่วางไว้สามารถดำเนินไปได้อย่างเหมาะสมกับสภาพแวดล้อมที่มีการ
เปลี่ยนแปลงและสอดคล้องกับระดับความเสี่ยงที่ยอมรับได้ โดยมีโครงสร้างการควบคุมภายในครบทั้ง
5 องค์ประกอบ
ตามมาตรฐาน (Committee of Sponsoring Organization of The Treadway
Commission : COSO) ทั้งนี้ ผลการประเมินการควบคุมภายใน สรุปได้ดังนี้

1. สภาพแวดล้อมการควบคุม

บริษัทฯ มีสภาพแวดล้อมการควบคุมในภาพรวมที่เพียงพอและเหมาะสม
มีปัจจัยเกี่ยวกับสภาพแวดล้อมการควบคุมภายในที่สนับสนุนการควบคุมภายในเป็นอย่างดีและมีประสิทธิผล
สอดคล้องกับนโยบายการควบคุมภายในของบริษัทฯ
โดยจัดให้มีคู่มือประมวลบรรษัทภิบาลและจริยธรรมแจกจ่ายให้พนักงานถือปฏิบัติ
มีการกำหนดนโยบายในการเปิดเผยความขัดแย้งทางผลประโยชน์สำหรับผู้บริหารระดับสูง
มีการสรรหาและแต่งตั้งพนักงานตามระเบียบบริษัทฯ ว่าด้วยการบริหารงานบุคคล และมีการจัดทำ
ทบทวนและปรับปรุงคำบรรยายลักษณะงาน (Job Description)
ของผู้บริหารและพนักงานทุกคนให้ถูกต้องและทันสมัยอย่างสม่ำเสมอ
การเลื่อนตำแหน่งและอัตราเงินเดือนขึ้นอยู่กับผลการประเมินการปฏิบัติงานซึ่งมีการประเมินทุก 6
เดือน ตลอดจนมีการกำหนดให้ใช้ดัชนีวัดผลการดำเนินงานที่สำคัญ (KPI)
โดยระบุไว้ในคำรับรองการปฏิบัติหน้าที่ของผู้บริหาร (Performance Management)
ตั้งแต่ระดับผู้จัดการแผนกขึ้นไปเพื่อให้การปฏิบัติหน้าที่บรรลุผลตามเป้าหมายนอกจากนี้ยังมีการให้เงินรางวัลพิเศษ
(Incentive) เพื่อเป็นแรงจูงใจให้พนักงานปฏิบัติหน้าที่อย่างเต็มความสามารถ
มีการวางแผนและทบทวนอัตรากำลังคนให้เหมาะสม รวมทั้งมีการปรับปรุงคู่มือการปฏิบัติงาน
เพื่อเพิ่มประสิทธิภาพในการบริหารจัดการและการควบคุมภายในให้ดียิ่งขึ้น
อีกทั้งยังส่งเสริมการสร้างวัฒนธรรมองค์กร THAI Spirit
และสนับสนุนให้พนักงานเข้ารับการอบรม เพื่อพัฒนาและเพิ่มพูนความรู้ความสามารถตลอดจนคุณธรรม
จริยธรรมในการปฏิบัติหน้าที่ในงานที่รับผิดชอบ
อย่างไรก็ตามบางฝ่ายยังอยู่ในระหว่างการปรับปรุงโครงสร้างภายในฝ่ายเพื่อให้เหมาะสมกับลักษณะงานและกระบวนการทำงานที่ได้มีการปรับเปลี่ยนไป
ตลอดจนหลายฝ่ายยังขาดผู้บริหารและพนักงานที่มีความรู้ทักษะและความเชี่ยวชาญเฉพาะด้าน
ดังนั้นบริษัทฯ จะดำเนินการปรับปรุงการจัดสรรทรัพยากรบุคคลให้เหมาะสม
โดยวางแผนอัตรากำลังคนในแต่ละช่วงอายุให้สอดคล้องกับความต้องการในแต่ละสาขา
และพัฒนาบุคลากรในทุกระดับอย่างทั่วถึง
ตลอดจนมีการปรับโครงสร้างองค์กรให้เหมาะสมกับการดำเนินธุรกิจ
เพื่อเพิ่มประสิทธิภาพการบริหารจัดการองค์กรอย่างยั่งยืนต่อไป

2. การบริหารความเสี่ยง

บริษัทฯ มีการประเมินความเสี่ยงอย่างเพียงพอ มีการกำหนดวัตถุประสงค์ วิสัยทัศน์
และพันธกิจไว้ในแผนยุทธศาสตร์ และแผนดำเนินงานเชิงกลยุทธ์ของบริษัทฯ
โดยมีการกำหนดตัวชี้วัดความสำเร็จของแต่ละแผนฯ (Strategies Success Measures /
SSM) มีการระบุ ประเมิน
และวิเคราะห์ความเสี่ยงทั้งจากภายในและภายนอกมีการจัดทำค่าดัชนีชี้วัดความเสี่ยงหลัก (Key
Risk Indicator / KRI) เพื่อใช้เป็นเครื่องมือในการเตือนภัยล่วงหน้า (Early Warning)
สำหรับความเสี่ยงระดับองค์กรทุกรายการ นอกจากนี้มีการกำหนดให้การบริหารความเสี่ยงเป็น Key
Performance Indicator (KPI) ของผู้บริหารระดับผู้อำนวยการใหญ่ (Vice President)
ขึ้นไป และหน่วยงานทุกฝ่ายในบริษัทฯ มีการจัดการความเสี่ยงภายในฝ่าย
รวมถึงการจัดทำรายงานการบริหารความเสี่ยงทุกไตรมาส
ตามเกณฑ์ที่ระบุไว้ในคู่มือการบริหารความเสี่ยงซึ่งใช้เป็นกรอบ
และเป็นแนวทางในการบริหารความเสี่ยงของบริษัทฯ
มีฝ่ายบริหารความเสี่ยงทำหน้าที่ติดตามความคืบหน้าของแผนปฏิบัติการในการควบคุมความเสี่ยงอย่างต่อเนื่องและสม่ำเสมอ
โดยจัดทำรายงานความคืบหน้าการบริหารความเสี่ยงระดับองค์กรเสนอต่อคณะกรรมการฝ่ายบริหารงานนโยบาย
คณะกรรมการบริหารความเสี่ยง และคณะกรรมการบริษัทฯ เป็นประจำ
รวมทั้งมีคณะกรรมการบริหารความเสี่ยงรับผิดชอบในการ กำกับ ดูแล
ติดตามและให้คำแนะนำการบริหารความเสี่ยงอย่างต่อเนื่อง

3.  การควบคุมการปฏิบัติงานของฝ่ายบริหาร

บริษัทฯ มีกิจกรรมการควบคุมที่เพียงพอ
ตลอดจนสอดคล้องกับวัตถุประสงค์และผลการประเมินความเสี่ยงของบริษัทฯ มีนโยบาย
คู่มือการปฏิบัติงานและระเบียบปฏิบัติสำหรับกิจกรรมที่สำคัญเป็นลายลักษณ์อักษร
ซึ่งพนักงานถือปฏิบัติภายใต้การกำกับดูแลของหัวหน้างาน และผู้บังคับบัญชาตามสายงาน เช่น
ระเบียบฯ ว่าด้วยอำนาจหน้าที่ทางการเงิน ระเบียบฯ ว่าด้วยการบริหารงานบุคคล และระเบียบฯ
ว่าด้วยการพัสดุ เป็นต้น
อย่างไรก็ตามบางฝ่ายอยู่ในระหว่างการปรับปรุงคู่มือการปฏิบัติงานให้สอดคล้องกับภาระหน้าที่ของงานตามโครงสร้างและลักษณะการทำงานใหม่
มีการปรับปรุงคู่มือปฏิบัติงานอย่างสม่ำเสมอ มีการแบ่งแยกหน้าที่รับผิดชอบการปฏิบัติงานที่สำคัญ
มีการเก็บรักษาทรัพย์สินที่มีค่าไว้อย่างปลอดภัย และมีการตรวจนับทรัพย์สินกับทะเบียนทรัพย์สินทุกปี
มีการสอบทานผลการดำเนินงาน โดยฝ่ายบริหารอย่างสม่ำเสมอ
มีการปฏิบัติตามระเบียบกฎเกณฑ์ที่เป็นมาตรฐานสากลขององค์กรต่างๆ เช่น IATA, ICAO,
กรมการบินพลเรือน และ ISO ต่างๆ เป็นต้น
มีการติดตามและตรวจสอบการดำเนินงานทั้งจากสำนักงานการตรวจสอบภายในของบริษัทฯ
และจากหน่วยงานภายนอกที่เกี่ยวข้อง

4. ระบบสารสนเทศและการสื่อสารข้อมูล

บริษัทฯ มีระบบสารสนเทศ และการสื่อสารที่เพียงพอต่อการปฏิบัติงาน
มีการใช้ระบบสารสนเทศสำหรับการบริหารและตัดสินใจของฝ่ายบริหาร มี Website ของบริษัทฯ
และมีระบบ Intranet คือ THAISphere เพื่อสื่อข่าวสารและข้อมูลต่างๆ ภายในองค์กร
หลายฝ่ายได้จัดทำ Webpage เพื่อสื่อสารข้อมูลที่เกี่ยวข้องกับการปฏิบัติงานของฝ่าย
ตลอดจนมีการรับข้อมูลข่าวสารจากภายนอกองค์กร เช่น นโยบายภาครัฐ
ผลสำรวจความคิดเห็นของลูกค้า ผลการจัดอันดับของสายการบินจากองค์กรต่างๆ
รายงานสถานการณ์ด้านเศรษฐกิจและการเมือง อุตสาหกรรมการบิน
เทคโนโลยีและความก้าวหน้าด้านวิทยาการการสื่อสารและคมนาคม เป็นต้น บริษัทฯ
ได้สนับสนุนการพัฒนาระบบสารสนเทศต่างๆ เช่น ระบบ SAP ซึ่งใช้สำหรับปรับปรุงการดำเนินงาน
เพื่อให้สอดคล้องกับแผนกลยุทธ์ และกำลังอยู่ในระหว่างการพัฒนาระบบ Data Warehouse
ของบริษัทฯ เพื่อให้ข้อมูลต่างๆ เพื่อใช้ในการศึกษา วิเคราะห์ และใช้งาน
ได้รับการรวบรวมไว้ในฐานข้อมูลเดียวกัน นอกจากนี้ยังได้จัดให้มีระบบการสื่อสารทั้งภายใน
และภายนอกอย่างเพียงพอ เชื่อถือได้ และทันกาล เช่น มีการใช้ระบบ Internet
มีการประชุมภายในฝ่าย มีการออกคำสั่ง ประกาศ จัดทำ Bulletin เช่น THAI’s Today
ตลอดจนมี Management Talk เพื่อสื่อสารข้อมูลที่สำคัญของบริษัทฯ
จากผู้บริหารระดับสูงไปยังพนักงานโดยทั่วถึงผ่านระบบ Intranet ของบริษัทฯ
และมีการสื่อสารข้อมูลผ่านโทรศัพท์มือถือ (SMS) และสื่อสังคมออนไลน์ต่างๆ (Social Media
Network) นอกจากนี้
ยังเปิดโอกาสให้พนักงานได้เข้าถึงข้อมูลและองค์ความรู้ต่างๆโดยผ่านช่องทาง Knowledge Base
ในระบบ Intranet ของบริษัทฯ ซึ่งทำให้การปฏิบัติงานดำเนินไปได้อย่างมีประสิทธิภาพ
และทันต่อสถานการณ์ รวมทั้งมีการรับฟังและพิจารณาข้อร้องเรียนภายในองค์กรตามนโยบาย
Whistle Blower และมีการรับฟังข้อร้องเรียนจากภายนอก อาทิ ลูกค้า คู่ค้า หรือผู้ถือหุ้น
โดยผ่านทางสื่อต่างๆ เพื่อนำมาปรับปรุงการบริหารจัดการภายในองค์กรให้มีประสิทธิภาพมากขึ้น

5.  ระบบติดตามประเมินผล

บริษัทฯ มีการติดตามประเมินผลการควบคุมภายในอย่างเพียงพอ และเหมาะสม
ผู้บริหารทุกระดับรับทราบ
และตระหนักถึงความรับผิดชอบที่มีต่อการติดตามผลการปฏิบัติงานให้เป็นไปตามแผนงาน
โดยผู้บริหารจัดให้มีการประชุมภายในฝ่าย
เพื่อติดตามผลการปฏิบัติงานให้บรรลุเป้าหมายตามดัชนีชี้วัด (KPI)
มีการจัดทำรายงานผลการปฏิบัติงานเปรียบเทียบกับเป้าหมายตามแผนงาน หรืองบประมาณ
เสนอต่อผู้บริหารเพื่อพิจารณาปรับปรุงแก้ไขให้เป็นไปตามเป้าหมายอย่างสม่ำเสมอ
ทุกฝ่ายมีการประเมินการควบคุมภายใน
และจัดทำรายงานการควบคุมภายในตามระเบียบคณะกรรมการตรวจเงินแผ่นดิน ข้อ 6
เป็นประจำทุกปี นอกจากนี้ ยังมีการตรวจสอบ และประเมินผลการควบคุมภายในเป็นรายครั้ง
โดยผู้ตรวจสอบจากสำนักงานการตรวจสอบภายในของบริษัทฯ
ซึ่งเป็นหน่วยงานอิสระขึ้นตรงต่อคณะกรรมการตรวจสอบ ตลอดจนมีผู้ตรวจสอบจากหน่วยงานภายนอก
เช่น Bureau Veritas, IATA Operational Safety Audit (IOSA), กรมการบินพลเรือน
และองค์การมาตรฐานสากล (ISO) ต่างๆ เป็นต้น ซึ่งผู้บริหารได้ให้ความสำคัญและ
มีการพิจารณาเพื่อปรับปรุงแก้ไขตามข้อเสนอแนะของผู้ตรวจสอบดังกล่าว

บริษัทฯ ให้ความสำคัญกับการปฏิบัติงานอย่างโปร่งใส ตรวจสอบได้
รวมทั้งสนับสนุนให้มีระบบการตรวจสอบภายในที่ดี มีความเป็นอิสระ
จึงกำหนดให้สำนักงานการตรวจสอบภายใน มีสายการบังคับบัญชาขึ้นตรงต่อคณะกรรมการบริษัทฯ
โดยคณะกรรมการบริษัทฯ มอบหมายให้คณะกรรมการตรวจสอบเป็นผู้กำกับดูแล
เพื่อให้สำนักงานการตรวจสอบภายในสามารถปฏิบัติหน้าที่ได้อย่างเป็นอิสระและเที่ยงธรรม
สามารถเพิ่มมูลค่า และปรับปรุงการดำเนินงานของบริษัทฯ เพื่อช่วยให้บริษัทฯ บรรลุเป้าหมาย
ด้วยการประเมินและปรับปรุงประสิทธิผลของการบริหาร
ความเสี่ยง การควบคุมภายในและการกำกับดูแลอย่างเป็นระบบ และเป็นระเบียบ
เพื่อให้เกิดความมั่นใจว่า
การดำเนินงานของบริษัทฯ มีประสิทธิภาพ ประสิทธิผล
มีการใช้จ่ายและลงทุนอย่างคุ้มค่าสมประโยชน์ มีการจัดทำรายงานทางการเงินที่เชื่อถือได้
ตามกำหนดเวลา มีการเปิดเผยข้อมูลที่เพียงพอตามรูปแบบที่กำหนด
มีการดูแลรักษาทรัพย์สินและผลประโยชน์ของบริษัทฯ มิให้เกิดการสูญเสีย หรือความเสียหาย
ซึ่งรวมถึงความเสียหายจากการทุจริตและการประพฤติมิชอบ
รวมทั้งเพื่อให้มั่นใจว่าการปฏิบัติงานของหน่วยงานต่างๆ สอดคล้องกับนโยบาย กฎเกณฑ์ ระเบียบ
และกฎหมายที่เกี่ยวข้อง ตลอดจนมีการปรับปรุงการปฏิบัติงานอย่างต่อเนื่อง
มีการติดตามและประเมินผลการลงทุนในบริษัทย่อยและการร่วมลงทุนอื่นๆ ทั้งนี้
ภาระหน้าที่ของสำนักงานการตรวจสอบภายใน
ยังรวมถึงการให้คำปรึกษาแนะนำฝ่ายบริหารในการปรับปรุงการควบคุมภายในให้มีประสิทธิภาพ
ประสิทธิผลมากยิ่งขึ้น

สำนักงานการตรวจสอบภายในปฏิบัติงานตรวจสอบกระบวนการทำงานของบริษัทฯ
รวมทั้งระบบเทคโนโลยีสารสนเทศตามแผนการตรวจสอบที่ได้รับอนุมัติจากคณะกรรมการตรวจสอบ
โดยสำนักงานการตรวจสอบภายในได้จัดทำแผนการตรวจสอบดังกล่าวตามแนวความเสี่ยง (Risk
Based Audit) โดยพิจารณาถึงความสอดคล้องกับกลยุทธ์ของบริษัทฯ นอกจากนี้
สำนักงานการตรวจสอบภายในมีการปฏิบัติงานตรวจสอบเฉพาะกิจ ตามที่
คณะกรรมการตรวจสอบเห็นชอบ โดยรายงานผลการตรวจสอบต่อผู้บริหารที่รับผิดชอบ
กรรมการผู้อำนวยการใหญ่ และคณะกรรมการตรวจสอบเป็นประจำทุกไตรมาส
ในกรณีที่พบหรือมีข้อสงสัยว่ามีรายการหรือการกระทำที่อาจก่อให้เกิดความเสียหายที่มีนัยสำคัญต่อผลการดำเนินงานของบริษัทฯ
หัวหน้าสำนักงานการตรวจสอบภายในจะรายงานต่อกรรมการผู้อำนวยการใหญ่และคณะกรรมการตรวจสอบทันที

ทั้งนี้ คณะกรรมการบริษัทฯ ได้ให้ความเห็นว่า ระบบการควบคุมภายในของบริษัทฯ
มีความเพียงพอกับการดำเนินธุรกิจของบริษัทฯ